РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/209-18

21. септембар 2018. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 21. СЕПТЕМБРА 2018. ГОДИНЕ

Седница је почела у 9.10 часова.

Седницом је председавала Катарина Ракић, председник Одбора.

Седници су присуствовали чланови Одбора: Јовица Јевтић, Јасмина Каранац, Стефана Миладиновић, др Владимир Орлић, Огњен Пантовић, Снежана Б. Петровић и Далибор Радичевић.

Седници су присуствовали заменици чланова Одбора: Оливера Пешић (заменик Иване Стојиљковић) и Ивана Николић (заменик Јовице Јевтића).

Седници нису присуствовали чланови Одбора: Драган Весовић, Драган Јовановић, Ненад Константиновић, Зоран Милекић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Министарства, грађевинарства, саобраћаја и инфраструктуре Вељко Ковачевић, в.д. помоћник министра и Мира Маринковић Алексић из Сектора за друмски саобраћај. Седници су присуствовали из Министарства трговине, туризма и телекомуникација проф. др Ирини Рељин, помоћник министра и Марија Вучинић, начелник Одељења за поштански саобраћај и надзор.

Одбор је, једногласно (9 за), у складу са предлогом председника Одбора усвојио следећи

Д н е в н и р е д:

1. Разматрање Предлогa закона о потврђивању Хонгконшке међународне конвенције о безбедном и еколошки прихватљивом рециклирању бродова, 2009, који је поднела Влада (број 011-2739/18 од 30. августа 2018. године);

2. Разматрање Предлога закона о потврђивању аката Светског поштанског савеза, који је поднела Влада (број 011-2924/17 од 16. октобра 2017. године);

3. Разматрање Предлога закона о потврђивању Споразума између Владе Републике Србије и Владе Републике Азербејџана о међународном друмском превозу, који је поднела Влада (број 344-2829/18 од 12. септембра 2018. године).

Пре преласка на разматрање утврђеног дневног реда Одбор је, једногласно (9 за), усвојио Записник 24. седнице Одбора одржане 7. фебруара 2018. године, Записник 28. седнице Одбора одржане 14. маја 2018. године и Записник 29. седнице Одбора одржане 18. маја 2018. године.

Прва тачка дневног реда - **Разматрање Предлогa закона о потврђивању Хонгконшке међународне конвенције о безбедном и еколошки прихватљивом рециклирању бродова, 2009, који је поднела Влада**

У уводном излагању Вељко Ковачевић, в.д. помоћник министра, је истакао да је ратификација и транспоновање одредби Хонгконшке конвенције предвиђено директивом 1257/2013 која је обавеза свих држава чланица Европске Уније, али и обавеза Републике Србије с обзиром да је предвиђена кроз скрининг поступак и део је нацрта преговарачке платформе. Суштина ове конвенције јесте да прописује правила и стандарде за пројектовање, градњу, употребу и припрему бродова тако да се њихова рециклажа и рециклирање по истеку њиховог радног века обави на начин који неће наносити штету животној средини, а што је био проблем током XX века. Сама конвенција предвиђа два документа, односно две исправе које се издају за брод како би се пратила одређена примена одредаба ове конвенције. Прва исправа је међународно сведочанство о попису опасних материјала, који се уграђују у брод. То је документ који се издаје на почетку или током градње брода. Друга исправа је међународно сведочанство о спремности за рециклирање, које се издаје на крају радног века брода пре него што се он упути у одговарајуће постројење за рециклажу. Истовремено је указано да се у парламенту Републике Србије налази Предлог закона о изменама и допунама закона о поморској пловидби где је предвиђено потпуно уношење одредаба како уредбе Европске уније, тако и Хонгконшке конвенције. Наглашено је да је Министарство у сарадњи са Привредном комором Србије одлучило да примену ове конвенције прошири и на реке Дунав, Саву и Тису, како би се на одговарајући начин ови међународни стандарди применили и на унутрашње водне путеве.

Одбор је, у складу са чланом 155. став 2. Пословника Народне скупштине, одлучио једногласно (9 за) да предложи Народној скупштини да прихвати Предлог закона о потврђивању Хонгконшке међународне конвенције о безбедном и еколошки прихватљивом рециклирању бродова, 2009, који је поднела Влада.

За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда - **Разматрање Предлога закона о потврђивању аката Светског поштанског савеза, који је поднела Влада**

У уводном излагању проф. др Ирини Рељин, помоћник министра, је истакла да су ово завршна акта Поштанског светског савеза. Конференција Савеза се одржава сваке четврте године, последњи пут је одржана у Инстанбулу, у октобру 2016. године На конференцијама се обично доносе акта, која су важна за транспоновање истих у законе Републике Србије. Истакнута су најважнија акта која су донета: Девети додатни протокол у Уставу Светског поштанског савеза, Први додатни протокол о општем правилнику Светског поштанског савеза, Светска поштанска конвенција, Завршни протокол Светске поштанске конвенције, Аранжман о поштанско-финансијским услугама и Завршни протокол аранжмана о поштанско-финансијским услугама.

Одбор је, у складу са чланом 155. став 2. Пословника Народне скупштине, одлучио једногласно (9 за) да предложи Народној скупштини да прихвати Предлог закона о потврђивању аката Светског поштанског савеза, који је поднела Влада.

За известиоца Одбора на седници Народне скупштине одређенa је Катарина Ракић, председник Одбора.

Трећа тачка дневног реда - **Разматрање Предлога закона о потврђивању Споразума између Владе Републике Србије и Владе Републике Азербејџана о међународном друмском превозу, који је поднела Влада**

Ууводном излагању Мира Маринковић Алексић, представник Министарства грађевинарства, саобраћаја и инфраструктуре је истакла да је закључивање овог споразума иницирала азербејџанска страна достављањем своје верзије Нацрта споразума о друмском превозу. Након тога је уследило усаглашавање између верзије Републике Србије, коју је Влада усвојила, и верзије Републике Азербејџан што је резултирало финалним текстом споразума који је потписан у мају ове године у Бакуу. Споразум су потписали министри саобраћаја две државе. Такође, је наглашено да Споразум садржи решења која су стандардна и уобичајена за билатералне споразуме у друмском превозу и у складу су са националним законодавством Републике Србије о друмском превозу и са међународном регулативом из области друмског саобраћаја. Посебно је истакнуто да су решења у складу са решењима регулативе ИТФ а, чија чланица је и Република Азербејџан. На крају излагања је наглашено да ће закључивање овог споразума унапредити билатералну и трговинску сарадњу између две државе, као и да се транспорт робе између две државе обавља у режиму дозвола и да се већ сада размењују контигенти дозвола.

Одбор је, у складу са чланом 155. став 2. Пословника Народне скупштине, одлучио једногласно (9 за) да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Азербејџана о међународном друмском превозу, који је поднела Влада.

За известиоца Одбора на седници Народне скупштине одређенa је Катарина Ракић, председник Одбора.

На седници Одбора вођен је тонски запис.

Седница је закључена у 9.25 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић